Kuigi juba kaks aastat on peetud ambitsioonikat projekti uuendada pensionite ja sotsiaaltoetuste maksmise riiklikku infosüsteemi, ei ole nüüd, napilt kuu enne valmimise tähtaega selgust, mis alates 1. jaanuarist saab.
Sotsiaalkindlustusameti (SKA) IT-süsteemist SKAIS käivad läbi andmed enam kui 700 000 inimese toetusraha kohta, igal aastal üle kahe miljardi euro ulatuses pensione, vanemahüvitisi, puudega inimeste toetusi, elatisabi ja kõikvõimalikke muid toetusi. Kaks aastat tagasi otsustati kogu süsteem nüüdisajastada, luua SKAIS2, ja riigihankega valiti kaks arendajat: IT-ettevõtted Tieto ja Icefire, kes pidid tegema koostööd. Icefire teatas eelmise aasta lõpus, et ei saa selles ajagraafikus tööd tehtud, ja loobus. Tieto jätkas üksinda.